Document ID: 32005D0470

KOMISJONI OTSUS,
24. juuni 2005,
millega lõpetatakse uurimismenetlus Tais toimuva ühenduse helisalvestiste piraatluse ja selle mõju kohta ühenduse helisalvestistega kauplemisele
(2005/470/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1994. aasta määrust (EÜ) nr 3286/94, millega kehtestatakse ühenduse meetmed ühise kaubanduspoliitika vallas, et tagada rahvusvahelistest kaubanduseeskirjadest, eeskätt Maailma Kaubandusorganisatsiooni egiidi all kehtestatud eeskirjadest tulenevate ühenduse õiguste kasutamine, (1) eriti selle artikli 11 lõiget 1,
ning arvestades järgmist:
(1)
5. juunil 1991 sai komisjon 17. septembri 1984. aasta nõukogu määruse (EMÜ) nr 2641/84 (ühise kaubanduspoliitika tõhustamise kohta, eelkõige seoses kaitsega lubamatute kaubandustavade vastu) (2) kohase kaebuse Rahvusvahelise Fonograafiatööstuse Föderatsiooni (IFPI) Euroopa büroolt, mis esindab peaaegu kõiki ühenduse helisalvestiste tootjaid.
(2)
Kaebuses on väidetud, et Tais toimub laiaulatuslik piraatlus ühenduse helisalvestistega ja et selline piraatlus kahjustab ühenduse tööstust, mõjutades eelkõige ühenduse helisalvestiste eksporti nii Taisse kui ka kolmandate riikide turgudele.
(3)
Komisjon otsustas, et kaebus sisaldab piisavalt tõendeid uurimismenetluse algatamise õigustamiseks. Vastav teadaanne on avaldatud Euroopa Ühenduste Teatajas. (3)
(4)
Komisjon korraldas pärast menetluse algatamist faktilise ja õigusliku uurimise ja esitas 20. veebruaril 1992 oma uurimistulemuste aruande nõuandekomiteele. Aruandest ilmnes, et vaatlusperioodi jooksul ulatus helisalvestiste (rahvusvaheline repertuaar) piraatlus tõenäoliselt 90 %ni, eelkõige seetõttu, et Tai ametiasutused ei rakendanud nõuetekohaselt Tai autoriõigust käsitlevat õigusakti; kõnealune olukord tekitas ühenduse tööstusele olulist kahju eelkõige läbimüügi vähenemise tõttu Tai turul (samuti teatavate kolmandate riikide turgudel).
(5)
Seejärel toimusid komisjoni ja Tai ametiasutuste vahel nõupidamised, mille tulemusena kohustus Tai valitsus 1992. aasta septembris vähendama võimalikult kiiresti ja oluliselt ühenduse helisalvestiste piraatlust ning saavutama esimese etapina ühe aasta jooksul piraatluse vähenemise tähtsusetu tasemeni. Uus Tai autoriõiguseseadus jõustus 21. märtsil 1995. Kõnealuse seadusega kehtestati mitmed piraatkoopiate valmistajate suhtes võetavate meetmete lihtsustamiseks ettenähtud sätted, milles käsitleti võimalike ja tegelike seaduserikkujate vastu suunatud vajalikke hoiatusvahendeid, eelkõige tunduvalt karmistatud karistusi. Nimetatud põhjustel otsustas komisjon otsusega 96/40/EÜ (4) peatada uurimismenetlus ja jätkata olukorra pidevat jälgimist.
(6)
Komisjon teostas jätkuvalt faktilisi ja õiguslikke uurimisi ja esitas 29. mail 2002, 13. oktoobril 2003 ja 29. juunil 2004 nõuandekomiteele kolm uurimistulemuste aruannet. Kõnealustest aruannetest ilmnes, et Tai on võtnud meetmeid helisalvestiste piraatluse taseme tõhusaks vähendamiseks (sealhulgas Tai parlamendi vastuvõetud Optilise andmekandja seadus), intensiivistanud täitetoiminguid muusika piraatlusega tegelevate isikute suhtes, on tihendanud koostööd erinevate muusika piraatlusega võitlevate Tai asutuste vahel ning kõnealuste Tai asutuste ja muusikatööstust esindavate ühingute vahel, lisaks on organiseeritud avalikke kampaaniaid, et teavitada tarbijaid piraatluse kahjulikust mõjust.
(7)
Hoolimata neist algatustest on helisalvestiste (rahvusvaheline repertuaar) piraatlus Tais tõsine probleem ja Euroopa Liitu eksporditakse jätkuvalt hulgaliselt piraathelisalvestisi. Kõnealuseid jätkuvaid probleeme saaks siiski paremini lahendada muul viisil kui määruse (EÜ) nr 3286/94 kohase uurimisega.
(8)
Edasine ühenduse helisalvestiste piraatluse vähendamine Tais võiks toimuda soovitatavalt Tai ja ühenduse pideva vastastikuse ja piirkondliku koostöö alase korra raames.
(9)
Piraatluse vastu võitlemise meetmeid võib välja töötada ka Tai ja ühenduse vahelise vastastikuse partnerlus- ja koostöökokkuleppe raames.
(10)
Ühendus võib jätkata ka finantsprogrammide raames Tai ametivõimude pingutuste toetamist, selleks et suurendada nende tehnilist suutlikkust helisalvestiste piraatluse vastu võitlemisel.
(11)
Ühenduse helisalvestiste piraatluse probleemi lahendamiseks tehtavaid jõupingutusi Tais saab jälgida mehhanismide raames, mis on ette nähtud teatises kolmandates riikides intellektuaalomandi õiguste täitmisele pööramise strateegia kohta. (5)
(12)
Seega on asjakohane uurimismenetlus lõpetada.
(13)
Käesoleva otsusega ettenähtud meetmed on kooskõlas nõuandekomitee arvamusega,
ON VASTU VÕTNUD KÄESOLEVA OTSUSE:
Ainus artikkel
Uurimismenetlus, milles käsitletakse Tais toimuvat ühenduse helisalvestiste piraatlust ja selle mõju ühenduse helisalvestistega kauplemisele, on käesolevaga lõpetatud.
Brüssel, 24. juuni 2005

Labels: 4
7
3
12
18